ธปท.เรียกสมาคมธนาคารถกรับมือศก.โลก
ธปท.เรียกสมาคมธนาคารไทยหารือแนวทางเตรียมรับมือเศรษฐกิจโลกเพื่อกำหนดแนวทางการทำงานร่วมกัน
8 ส.ค. 2554

ธปท.เรียกสมาคมธนาคารไทยหารือแนวทางเตรียมรับมือเศรษฐกิจโลกเพื่อกำหนดแนวทางการทำงานร่วมกัน
ธนาคารแห่งประเทศไทย(ธปท.) ออกประกาศแจ้งว่าวันนี้ นายประสาร ไตรรัตน์วรกุล ผู้ว่าการ ธปท. และคณะผู้บริหาร ธปท.ได้พบปะหารือกับสมาคมธนาคารไทย เพื่อแลกเปลี่ยนข้อคิดเห็นเกี่ยวกับแนวทางการดำเนินนโยบายด้านเศรษฐกิจการเงินและสถาบันการเงิน อาทิ การเตรียมพร้อมเข้าสู่ประชาคมเศรษฐกิจอาเซียน (AEC) การเตรียมการใช้หลักเกณฑ์บาร์เซิล 3 ตามฐานสากล เพื่อดูแลให้สถาบันการเงินมีความเข้มแข็งและมีเงินทุนเพียงพอสำหรับการดำเนินธุรกรรมที่มีความเสี่ยงแตกต่างกัน ตามองค์ประกอบสำคัญ ด้านการดำรงเงินกองทุน การบริหารความเสี่ยงด้านสภาพคล่อง และการกำกับดูแลสถาบันการเงินที่มีความสำคัญต่อระบบการเงินโลก ซึ่งธปท. จะทยอยนำหลักเกณฑ์การดำรงเงินกองทุนและการบริหารความเสี่ยงด้านสภาพคล่องออกใช้ในปี 2556 และบังคับใช้เต็มรูปแบบในปี 2562
นอกจากนี้ ยังหารือถึงการจัดทำแผนกลยุทธ์ระบบชำระเงินปี 2555 – 2559 และแนวทางการบริหารจัดการธนบัตรในระยะต่อไป เพื่อเพิ่มประสิทธิภาพให้ระบบการชำระเงินของประเทศ ลดความเสี่ยง และดูแลคุ้มครองผู้บริโภค ส่งเสริมให้มีระบบการชำระเงินทางอีเล็กทรอนิกส์(e-payment) เป็นทางเลือกแทนการใช้เงินสด ให้ความรู้แก่ผู้ใช้บริการ การเตรียมความพร้อมในการเข้าสู่ประชาคมเศรษฐกิจอาเซียน การลดความเสี่ยงในการชำระดุล การเพิ่มความปลอดภัยในการใช้บริการเอทีเอ็ม
ทั้งนี้ การหารือในเรื่องเหล่านี้ ธปท.จะให้ธนาคารพาณิชย์ไปหารือกันก่อนและนำความแห็นมาเสนอ ธปท.ในระยะต่อไป อย่างไรก็ตามในเรื่องภาวะเศรษฐกิจไทยขณะนี้ยังมีแรงขับเคลื่อนให้ขยายตัวได้ต่อเนื่อง และธปท.จะยังคงดำเนินนโยบายการเงิน โดยมีเป้าหมายในการรักษาเสถียรภาพด้านราคาหรือเงินเฟ้อ ไม่ให้เป็นอุปสรรคต่อการฟื้นตัวของเศรษฐกิจ และทันกับสถานการณ์ เพื่อไม่ก่อให้เกิดปัญหาความไม่สมดุลทางการเงิน